Document ID: 32006D0659

PADOMES LĒMUMS
(2006. gada 25. septembris),
ar ko Apvienotajai Karalistei atļauj ieviest īpašu pasākumu, atkāpjoties no 5. panta 6. punkta un 11. panta A daļas 1. punkta b) apakšpunkta Direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem
(2006/659/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Sesto direktīvu 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), un jo īpaši tās 27. panta 1. punktu,
ņemot vērā Komisijas priekšlikumu,
tā kā:
(1)
Ar vēstuli, kas Komisijas Ģenerālsekretariātā reģistrēta 2005. gada 7. aprīlī, Apvienotā Karaliste lūdza atļauju atkāpties no Direktīvas 77/388/EEK 5. panta 6. punkta un 11. panta A daļas 1. punkta b) apakšpunkta.
(2)
Saskaņā ar Direktīvas 77/388/EEK 27. panta 2. punktu Komisija ar 2005. gada 26. oktobra vēstuli informēja pārējās dalībvalstis par Apvienotās Karalistes lūgumu. Ar 2005. gada 27. oktobra vēstuli Komisija paziņoja Apvienotajai Karalistei, ka tās rīcībā ir visa informācija, ko tā uzskata par vajadzīgu lūguma izvērtēšanai.
(3)
Apvienotā Karaliste vēlas aizstāt atkāpi, kura paredzēta ar Padomes Lēmums 86/356/EEK (1986. gada 21. jūlijs), ar ko Apvienotajai Karalistei atļauj piemērot vienotas likmes pasākumus attiecībā uz neatskaitāmo pievienotās vērtības nodokli, ko piemēro uzņēmējdarbībai paredzētu automašīnu degvielas izdevumiem (2), un ar kuru atļāva veikt īpašus vienkāršošanas pasākumus, lai, pamatojoties uz vienotu likmi, noteiktu pievienotās vērtības nodokļa (PVN) daļu, kas attiecas uz degvielas izdevumiem uzņēmējdarbībai paredzētām automašīnām, kuras daļēji izmanto personiskām vajadzībām. Šī procedūra atbrīvo nodokļa maksātājus no nepieciešamības veikt sīku nobraukuma uzskaiti, lai katrai automašīnai aprēķinātu precīzu PVN summu, kas attiecas uz uzņēmējdarbības un personīgo nobraukumu. Tāpat kā šī sistēma, arī ierosinātā jaunā sistēma nebūs obligāta nodokļa maksātājiem.
(4)
Pašreizējās sistēmas aprēķinu pamatā ir degvielas veids un automašīnas dzinēja darba tilpums. Apvienotā Karaliste vēlas šo sistēmu grozīt un pamatot aprēķinus uz automašīnas oglekļa dioksīda (CO2) emisijām, jo pastāv tieša saistība starp emisijām un degvielas patēriņu, un tādējādi ar degvielas izdevumiem. Tas nozīmē, ka vienotas likmes sistēma, kuras aprēķinu pamatā ir CO2 emisijas, varētu sasniegt to pašu mērķi attiecībā uz nodokļa uzlikšanu tādiem degvielas izdevumiem, kas uzņēmējdarbībā radušies personīgā nobraukuma vajadzībām. Vienlaikus, palielinot kritēriju skaitu un diferencējot tos sīkāk nekā pašlaik izmantojamos kritērijus, Apvienotā Karaliste paredz sasniegt lielāku precizitāti, nosakot maksājumus par privāto patēriņu.
(5)
Šis režīms ir ļāvis Apvienotajai Karalistei efektīvi vienkāršot nodokļa piemērošanas procedūru attiecībā uz degvielas izdevumiem uzņēmējdarbībā izmantojamām automašīnām, un ierosinātās, uz CO2 emisijām pamatoto aprēķinu sistēmas iedarbība būs līdzīga. Saskaņā ar jauno sistēmu privātajam patēriņam vajadzētu būt atspoguļotam precīzāk.
(6)
Atļaujai vajadzētu būt ierobežotai laikā, lai, ņemot vērā pieredzi, kas gūta līdz minētajam laikam, varētu izvērtēt, vai atkāpe joprojām ir pamatota.
(7)
Lēmums 86/356/EEK pēc noteikta laikposma būtu jāatceļ, bet tas noteikti jādara, stājoties spēkā valsts noteikumiem, ar ko ievieš jauno īpašo pasākumu, lai izvairītos no situācijas, kad vienlaikus ir spēkā atļaujas abām sistēmām.
(8)
Tiklīdz ir pieņemti valsts noteikumi, ar ko ievieš jauno īpašo pasākumu, Apvienotā Karaliste par to informē Komisiju un nodrošina, ka šis pasākums nestājas spēkā līdz 2007. gada 30. aprīlim.
(9)
Atkāpei nav negatīvas ietekmes uz Kopienas pašu resursiem, ko veido PVN,
IR PIEŅĒMUSI ŠO LĒMUMU.
1. pants
Atkāpjoties no Direktīvas 77/388/EEK 5. panta 6. punkta un 11. panta A daļas 1. punkta b) apakšpunkta, ar šo no 2007. gada 1. maija līdz 2015. gada 31. decembrim Apvienotajai Karalistei ir atļauts, pamatojoties uz vienotu likmi, noteikt pievienotās vērtības nodokļa daļu, kas attiecas uz degvielas izdevumiem, kuri radušies, uzņēmējdarbībai paredzētas automašīnas izmantojot personiskām vajadzībām.
2. pants
Lēmuma 1. pantā minēto nodokļa daļu izsaka fiksētās summās, kas noteiktas, pamatojoties uz transportlīdzekļa veida CO2 emisiju līmeni, kas atspoguļo degvielas patēriņu. Apvienotā Karaliste katru gadu koriģē šīs fiksētās summas, lai atspoguļotu vidējo degvielas izmaksu izmaiņas.
3. pants
Ar šo lēmumu izveidotā sistēma nav obligāta nodokļa maksātājiem.
4. pants
Ar šo Padomes Lēmums 86/356/EEK tiek atcelts no 2007. gada 30. aprīļa.
Tiklīdz ir pieņemti valsts noteikumi, kas minēti 1. pantā, Apvienotā Karaliste par tiem informē Komisiju.
5. pants
Šis lēmums adresēts Lielbritānijas un Ziemeļīrijas Apvienotajai Karalistei.
Briselē, 2006. gada 25. septembrī

Labels: 2
4
8
18
15